Na osnovu člana 7. stav 1. tačke b. i f. i člana 70. Zakona o Centralnoj banci Bosne i Hercegovine („Službeni glasnik BiH“, br. 1/97, 29/02, 8/03, 13/03, 14/03, 9/05, 76/06 i 32/07), Upravno vijeće Centralne banke Bosne i Hercegovine, na 7. sjednici održanoj 28.07.2023. godine i 8. sjednici održanoj 29.08.2023. godine, donosi

ODLUKU

o izmjeni i dopuni Odluke o utvrđivanju tarife naknada za usluge koje vrši Centralna banka Bosne i Hercegovine

Član 1.

(Predmet)

(1) U Odluci o utvrđivanju tarife naknada za usluge koje vrši Centralna banka Bosne i Hercegovine („Službeni glasnik BiH“, br. 10/21, 53/22 i 81/22), u Tarifi naknada koja čini sastavni dio Odluke, u Tarifnom broju 2. – Poslovi s bankama, dodaje se tarifni stav 2.3. i glasi:

|  |  |  |  |
| --- | --- | --- | --- |
| **Tarifni stav usluge** | **Vrsta usluge** | **Visina (iznos) naknade** | **Napomena: način obračuna, osnovica i drugo** |
| 2.3. | Transakcije na računu rezervi u EUR | | | |
| 2.3.1. | Uplata i isplata preko računa u inostranstvu – račun rezervi u EUR | 100,00 KM za vrijednost transakcije do 1.000.000,00 KM – za svaku transakciju; 1.000,00 KM za vrijednost transakcije preko 1.000.000,00 KM – za svaku transakciju | Naknada za operativni trošak Centralne banke za pruženu uslugu |
| 2.3.2. | Prijenos sredstava s računa rezervi u KM na račun rezervi u EUR i prijenos sredstava s računa rezervi u EUR na račun rezervi u KM (Interna kupovina/prodaja KM) | 100,00 KM za vrijednost transakcije do 1.000.000,00 KM – za svaku transakciju; 1.000,00 KM za vrijednost transakcije preko 1.000.000,00 KM – za svaku transakciju | Naknada za operativni trošak Centralne banke za pruženu uslugu |
| 2.3.3. | Isplata preko računa u inostranstvu (T+1) – račun rezervi u EUR | 0,01% od vrijednosti transakcije, minimalno 100,00 KM | Centralna banka u zavisnosti od trenutne raspoloživosti deviznih rezervi, plana investiranja i ranije preuzetih obaveza može odobriti ili odbiti ovaj zahtjev |
| 2.3.4. | Isplata preko računa u inostranstvu (T+0) ‒ račun rezervi u EUR | 0,2% od vrijednosti transakcije, minimalno 100,00 KM | Centralna banka u zavisnosti od trenutne raspoloživosti deviznih rezervi, plana investiranja i ranije preuzetih obaveza može odobriti ili odbiti ovaj zahtjev |
| 2.3.5. | Odustajanje od ugovorene transakcije ‒ uplata preko računa u inostranstvu – račun rezervi u EUR | 0,1% od vrijednosti ugovorene transakcije |  |

(2) Tekstualni dio, ispod tabele, pod nazivom „Naplata naknade za Tarifni broj 2.“ mijenja se i glasi:

„**Naplata naknade za Tarifni broj 2.**

(1) Naplata naknade iz tarifnog stava 2.1., 2.2. i 2.3. vrši se na sljedeći način:

1. Naplata naknade vrši se na mjesečnom nivou, s datumom valute desetog radnog dana tekućeg mjeseca ili prvog narednog radnog dana, ukoliko je deseti dan u mjesecu neradni dan. Naknada se naplaćuje u KM.
2. Centralna banka naknadu naplaćuje zaduženjem računa rezervi u KM banke u korist računa Centralnog ureda Centralne banke.
3. Naknada iz tarifnog stava 2.1.1. ne isključuje naknade iz tarifnih stavova od 2.1.2. do 2.1.8. Za uslugu iz tarifnog stava 2.1.3. osnovica za obračun naknade iz tarifnog stava 2.1.1. je vrijednost/iznos kupovine i prodaje efektivnog stranog novca izražen u KM.
4. Naknada iz tarifnog stava 2.3.1. ne isključuje naknade iz tarifnih stavova 2.3.3.‒2.3.5.

(2) Osnovicu za obračun naknada za usluge iz tarifnog stava 2.3. predstavlja vrijednost/iznos uplate i isplate izražene u KM.“.

Član 2.

(Stupanje na snagu i početak primjene)

(1) Ova odluka stupa na snagu osmog dana od dana objavljivanja u „Službenom glasniku BiH“, a primjenjivat će se od 01.01.2024. godine.

(2) Ova odluka će se objaviti i u „Službenim novinama Federacije BiH“, „Službenom glasniku Republike Srpske“ i „Službenom glasniku Brčko distrikta BiH“.

**Predsjedavajući**

**Upravnog vijeća Centralne banke**

Broj: UV-122-02-1-1499-6/23 **Bosne i Hercegovine**

Sarajevo, 29.08.2023. godine

**GUVERNER**

**dr. Senad Softić**